Președintele Klaus Iohannis a promulgat luni, 11 martie, legea care interzice vânzarea băuturilor energizante minorilor, iar actul normativ interzice "comercializarea băuturilor energizante care conţin combinaţii variate de carbohidraţi, vitamine, minerale, cu două sau mai multe substanţe precum: cafeină, taurină, carnitină, guarana, glucuronolactona şi alţi compuşi cu efect de stimulare a sistemului nervos central", atât în magazine, cât și în automatele cu alimente.
Potrivit biziday.ro, mai este interzisă oferirea cu titlu gratuit a băuturilor energizante minorilor. Companiile care vând astfel de produse se confruntă cu amenzi de până la 20 de mii de lei, iar acestea pot ajunge la 30 de mii de lei în cazul vânzărilor în școli sau în instituții medicale. În cazul încălcărilor repetate, se poate dispune suspendarea activității operatorului pentru o perioadă între 10 și 30 de zile.
Totodată, legea va intra în vigoare după publicarea în Monitorul Oficial.
(D.C.)
Sursa foto: stirileprotv.ro